Knap nok er EM-billetten sikret, før forberedelserne til slutrunden er i gang.

DBU har allerede landet en venskabslandskamp mod England på Wembley om få måneder.

Det erfarer B.T.

Storkampen bliver et ud af fire opgør, hvor Åge Hareide får mulighed for at finpudse sit hold, inden han skal udtage de spillere, der skal med til den EM-slutrunde, som blandt andet bliver spillet på dansk grund.

Det bliver Parken, som skal lægge græstæppe til EM til i alt fire kampe, og ligesom den danske nationalarena er Wembley et sted, der til sommer vil emme af slutrundefeber. På det legendariske stadion i London skal der spilles hele syv kampe, blandt andet begge semifinaler og selve finalen.

Danmark møder et engelsk landshold, der har cruiset sig igennem kvalifikationen, mens Åge Hareides tropper måtte vente til sidste dag for at sikre billetten.

Det skete mandag aften på Aviva Stadium i Dublin, hvor de rød-hvide drenge fik det afgørende point med 1-1 på Martin Braithwaites scoring.

Til foråret er der så mulighed for at score kasser på et af de helt mytiske stadioner i fodboldens verden, når Danmark altså drager mod England for at spille på Wembley.